РЕГЛАМЕНТ ЗА ИЗПЪЛНЕНИЕ (ЕС) № 937/2012 НА КОМИСИЯТА
от 12 октомври 2012 година
за изменение на Регламент (ЕО) № 1122/2009 и Регламент (ЕС) № 65/2011 по отношение на метода за определяне на приложимите лихви по недължими плащания, подлежащи на възстановяване от бенефициери на схемите за директно подпомагане на земеделските стопани съгласно Регламент (ЕО) № 73/2009 на Съвета, на подпомагането за развитие на селските райони съгласно Регламент (ЕО) № 1698/2005 на Съвета и на подпомагането за лозаро-винарския сектор съгласно Регламент (ЕО) № 1234/2007 на Съвета
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1698/2005 на Съвета от 20 септември 2005 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) (1), и по-специално член 51, параграф 4, член 74, параграф 4 и член 91 от него,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (2), и по-специално членове 85ч и 103ща във връзка с член 4 от него,
като взе предвид Регламент (ЕО) № 73/2009 на Съвета от 19 януари 2009 г. за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски стопани, за изменение на регламенти (ЕО) № 1290/2005, (ЕО) № 247/2006, (ЕО) № 378/2007 и за отмяна на Регламент (ЕО) № 1782/2003 (3), и по-специално член 142, букви в) и о) от него,
като има предвид, че:
(1)
В член 80, параграф 2 от Регламент (ЕО) № 1122/2009 на Комисията от 30 ноември 2009 година за определяне на подробни правила за прилагане на Регламент (ЕО) № 73/2009 на Съвета относно кръстосано спазване, модулация и интегрираната система за администриране и контрол по схемите за директно подпомагане на земеделски производители, предвидени за посочения регламент, както и за прилагане на Регламент (ЕО) № 1234/2007 на Съвета относно кръстосано спазване по предвидената схема за подпомагане на лозаро-винарския сектор (4) и член 5, параграф 2 от Регламент (ЕС) № 65/2011 на Комисията от 27 януари 2011 година за определяне на подробни правила за прилагане на Регламент (ЕО) № 1698/2005 на Съвета по отношение на прилагането на процедури за контрол, както и кръстосано спазване по отношение на мерките за подпомагане на развитието на селските райони (5) се посочва методът за определяне на приложимата лихва върху недължими плащания, които следва да се възстановят от бенефициери на подпомагането, обхванато от тези регламенти.
(2)
Лихвата е в сила за период от нотифицирането на задължението за възстановяване до фактическото възстановяване или прихващане на дължимата сума. Това води до задължение на националните власти да събират лихва практически във всички случаи на възстановяване, издавайки отделно нареждане за възстановяване, щом се установи изтеклият период от време.
(3)
С цел опростяване и подобряване на административната ефективност, лихвата следва да бъде дължима само от разумно определен и посочен в нареждането краен срок за възстановяване от длъжника.
(4)
Следователно Регламент (ЕО) № 1122/2009 и Регламент (ЕС) № 65/2011 следва да бъдат съответно изменени.
(5)
В интерес на правната сигурност следва да се уточни, че мерките, предвидени в настоящия регламент, се прилагат по отношение на нарежданията за възстановяване, издавани от 16 октомври 2012 г. нататък.
(6)
Мерките, предвидени в настоящия регламент, са в съответствие със становището на Комитета за развитие на селските райони, Управителния комитет за общата организация на селскостопанските пазари и Управителния комитет за директните плащания,
ПРИЕ НАСТОЯЩИЯ РЕГЛАМЕНТ:
Член 1
Изменение на Регламент (ЕО) № 1122/2009
В член 80, параграф 2 от Регламент (ЕО) № 1122/2009 първата алинея се заменя със следното:
„2. Начислява се лихва за периода, изминал от посочения в нареждането за възстановяване краен срок за плащане от страна на стопанина, който срок не надвишава 60 дни, и датата или на плащането, или на прихващането.“
Член 2
Изменение на Регламент (ЕС) № 65/2011
В член 5, параграф 2 от Регламент (ЕС) № 65/2011, първа алинея се заменя със следното:
„2. Начислява се лихва за периода, изминал от посочения в нареждането за възстановяване краен срок за плащане от страна на бенефициера, който срок не надвишава 60 дни, и датата или на плащането, или на прихващането.“
Член 3
Влизане в сила и прилагане
Настоящият регламент влиза в сила в деня след публикуването му в Официален вестник на Европейския съюз.
Той се прилага по отношение на нареждания за възстановяване, издавани от 16 октомври 2012 г. нататък.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 12 октомври 2012 година.